**תוכנית לימודי אלקטיב - המכון להתפתחות הילד**

המכון להתפתחות הילד עוסק באבחון וטיפול במגבלות התפתחותיות שונות בפגים, ילודים, תינוקות וילדים כגון: עיכוב התפתחותי כללי, הפרעות בהתפתחות המוטורית וסרבול מוטורי, קשיים בתחום המוטוריקה העדינה, הפרעות בהתפתחות השפה, הדיבור והתקשורת החברתית, אוטיזם, הפרעות במישור השכלי התפיסתי.
כמו כן, מטופלים ביחידה ילדים הסובלים מבעיות התנהגותיות ורגשיות, ליקויי ראיה ושמיעה, ילדים הסובלים משיתוק מוחין או עיכוב התפתחות על רקע מחלה נוירולוגית, וילדים בעלי סיכון רפואי גבוה בשל נזק טרום לידתי ובשל חסך משפחתי וסביבתי.

במסגרת המכון מתבצע איתור ואבחון הבעיות מוקדם ככל האפשר ע”י צוות רב מקצועי מלא ומיומן הכולל אנשי מקצוע בתחומים שונים: רופאים נוירולוגים, פסיכולוגים, עובדים סוציאליים, פיזיותרפיסטים, מרפאים בדיבור ושמיעה, ריפוי בעיסוק, סיעוד וחינוך מיוחד.

בגמר תהליך האבחון ממליץ הצוות על דרך הטיפול והשיקום המתאימה והילד מופנה להמשך טיפול ביחידה או מופנה לטיפול במסגרות הקהילה תוך מעקב תקופתי ביחידה צוות היחידה אמון על הדרכת ההורים וליווי שלהם לאורך תהליך הטיפול, ושוקד לקיים קשר עם הגורמים השונים בקהילה- כגון גורמים חינוכיים ועירוניים.

במכון להתפתחות הילד פועלות מרפאות ייחודיות:

1. מרפאה התפתחותית כללית.

2. מרפאת מעקב פגים – מיועדת לפגים במשקל לידה קטן מ1500 ג' או לפגים שנולדו לפני שבוע 32 כולל או לפגים בעלי גורמי סיכון אחרים.

3. מרפאת תקשורת – מסלול המיועד לאבחון רב תחומי של פעוטות וילדים עד גיל 6 שנים, החשודים כסובלים מקשיים בתקשורת חברתית.

4. מרפאה לאבחון וטיפול בהפרעות קשב ולמידה (עד גיל 18 שנים).

5. מרכז מראות – לאבחון וטיפול בהפרעות בספקטרום האוטיסטי, המיועד לילדים בגיל בית הספר (6-18 שנים).

**הפעילות הקלינית אליה יחשפו המשתתפים באלקטיב במהלך השבועיים שישהו במכון:**

* **בדיקות רפואיות נוירולוגיות – התפתחותיות , כולל מרפאת תקשורת ומעקב פגים וילודים בסיכון גבוה.**
* **אבחונים וטיפולים פארארפואיים (פרטניים וקבוצתיים) : עבודה סוציאלית, פסיכולוגיה, ריפוי בעיסוק, פיזיותרפיה, תקשורת**
* **בדיקות שמיעה**
* **מרפאת קשב וריכוז – אבחונים ומעקבים.**
* **פעילות אקדמית של המכון: הרצאות /ישיבות צוות רב מקצועי**